贈范緯文秀才
作者：樓鑰
朝代：宋

paragraphs: 中興道士以牛鳴，淡墨百果尤著聲。
妙入神品仍有靈，我不識之欽其名。
曾得烏犍兩橫軸，又有石榴才一幅。
武昌使君舊寄詩，末言秀才乃其族。
忽有緯文來款門，自言真是當家孫。
口誦羅詩若翻水，他詩歷歷俱能言。
一見前畫歎真蹟，願得生綃奮吾筆。
爲作來禽對石榴，一掃橫枝生意出。
我詩不工人已陳，有詩豈復能動人。
爲君一寫史君語，更求知己如羅君。